37. ΑΠΟΦΑΣΙΣ ΥΠΟΥΡΓΩΝ ΣΥΓΚΟΙΝΩΝΙΩΝ ΚΑΙ ΕΘΝ. ΑΜΥΝΗΣ Αριθ. 61022/9/817922 της 21 Δεκ. 1957/7 Ιαν. 1958 (ΦΕΚ Β΄  4) Περί παρεχομένων εκπτώσεων των δια Σιδηροδρόμων ταξιδευόντων αναπήρων και θυμάτων πολέμου. Έχοντες υπ’ όψιν: 1.Το άρθρ. 35 του Α.Ν. 1324/49 περί προστασίας και αποκαταστάσεως αναπήρων πολέμου οπλιτών και θυμάτων πολέμου, κυρωθέντος δια του Νόμ. 1487/1957, ως συνεπληρώθη δια του άρθρ. 8 του Ν.Δ. 3748/57 "περί τροποποιήσεως κλπ.". 2.Την υπ’ αριθ. 6346/221/1.11.57 αίτησιν της Εθνικής Γενικής Συνομοσπονδίας Αναπήρων και Θυμάτων Πολέμου Ελλάδος, αποφασίζομεν: "1.Οι ανάπηροι πολέμου ταξιδεύοντες δια σιδηροδρόμων δικαιούνται εκπτώσεως 50% επί του ισχύοντος εισιτηρίου δια 16 ταξίδια κατ’ έτος. 2.Τα θύματα πολέμου ταξιδεύοντα δια σιδηροδρόμων δικαιούνται εκπτώσεως 50% επί του εκάστοτε ισχύοντος εισιτηρίου δια 4 ταξίδια κατ’ έτος. 3.Πάσα έκδοσις εισιτηρίου επί εκπτώσει δυνάμει της παρούσης σημειούται εις το Βιβλιάριον Συντάξεως του ταξιδεύοντος αναπήρου ή θύματος πολέμου". Αι παρ. 1, 2 και 3, τροποποιηθείσαι δια της υπ’ αριθ. 61022/16/790566 της 29 Μαΐου/15 Ιουλ. 1958 αποφ. Υπ. Συγκοινωνιών και Εθν. Αμύνης, ετροποποιήθησαν εκ νέου ως άνω δια της υπ’ αριθ. 900/227/628688 της 25 Αυγ./21 Οκτ. 1964 ομοίας (ΦΕΚ Β΄ 462). 4.Η παρούσα δημοσιευθήτω εις την Εφημερίδα της Κυβερνήσεως. 